เบิกงบไตรมาสแรกสะดุด ฉุดเศรษฐกิจไทยทรุด
สถานการณ์ไตรมาสแรกของปีงบประมาณ 2558 ตั้งแต่เดือน ต.ค.-ธ.ค. 2557 การเบิกจ่ายงบประมาณยังทำได้ต่ำ
11 ม.ค. 2558

สถานการณ์ไตรมาสแรกของปีงบประมาณ 2558 ตั้งแต่เดือน ต.ค.-ธ.ค. 2557 การเบิกจ่ายงบประมาณยังทำได้ต่ำ โดยเบิกจ่ายได้ 7.66 แสนล้านบาท หรือ 29.76% น้อยกว่าช่วงเดียวกันของปีที่แล้วที่เบิกได้ 30.13%
ทั้งนี้ งบลงทุนวงเงิน 4.44 แสนล้านบาท เพิ่งจะเบิกจ่ายได้ 4.12 หมื่นล้านบาท หรือ 9.29% ต่ำกว่าช่วงเดียวกันกับงบประมาณปีก่อนที่เบิกจ่ายได้ 27.24% มาก  ในขณะที่งบประจำวงเงิน 2.13 ล้านล้านบาท เบิกจ่ายได้ 7.25 แสนล้านบาท หรือ 34.03% มากกว่าปีงบประมาณที่ผ่านมาที่เบิกได้ 30.72% สำหรับการเบิกจ่ายงบเหลื่อมปีตั้งแต่ปี 2550-2557 วงเงิน 3.36 แสนล้านบาท เบิกจ่ายได้ 7.77 หมื่นล้านบาท หรือ 23.08%
นายสมหมาย ภาษี รมว.คลัง กล่าวว่า การเบิกจ่ายงบลงทุนยังล่าช้ากว่าที่รัฐบาลคิดไว้มาก ส่งผลให้การกระตุ้นเศรษฐกิจไม่เป็นไปตามที่ตั้งใจไว้  หน่วยงานที่เกี่ยวข้องต้องเร่งแก้ไข ขณะนี้ยังไม่จำเป็นต้องมีมาตรการดูแลเศรษฐกิจเพิ่ม เพราะมาตรการกระตุ้นต่างๆ ที่ออกไปยังมีการดำเนินการไปได้ไม่ถึงครึ่ง 
รีดภาษีนักการเมือง
นายสมหมาย ภาษี รมว.คลัง เปิดเผยว่า  สนับสนุนแนวทางของสำนักงานการตรวจเงินแผ่นดิน (สตง.) ที่ให้ตรวจสอบภาษีข้าราชการและนักการเมืองที่ร่ำรวยผิดปกติ เพราะการอุดรูรั่วเป็นส่วนหนึ่งของการปฏิรูปภาษีที่ต้องดำเนินการไปพร้อมกับการลดหรือเพิ่มอัตราภาษีและการขยายฐานภาษีให้มากขึ้น
นอกจากนี้ ได้สั่งให้กรมสรรพากรเร่งอุดรูรั่วไหลของการจัดเก็บภาษีเพื่อชดเชยภาษีมูลค่าเพิ่ม (แวต) ที่เก็บจากการนำเข้าน้ำมันที่คาดว่าจะหายไปในปีนี้ถึง 6 หมื่นล้านบาท ถ้าราคาน้ำมันในตลาดโลกลดลงอย่างนี้ทั้งปี โดยคาดว่าหากเพิ่มการจัดเก็บภาษีได้อย่างมีประสิทธิภาพ จะช่วยให้การจัดเก็บภาษีเพิ่มขึ้นหลายหมื่นล้านบาท
ขณะที่การจัดเก็บรายได้ปีงบประมาณ 2558 ต่อเนื่องถึงปีงบประมาณ 2559 อาจมีความผันผวนของรายได้บ้าง จากปัจจัยการปรับลดลงของราคาน้ำมันส่งผลกระทบกับภาษีแวตนำเข้าน้ำมันจะลดลงไปมาก โดยคาดว่าทั้งปีนี้รายได้จะลดลงประมาณ 5-6 หมื่นล้านบาท ขณะนี้กำลังทำมาตรการที่จะเข้ามารอรับรายได้ที่ลดลง
รัฐออกพันธบัตรจ่ายดอก 4%
นายสมหมาย ภาษี รมว.คลัง เปิดเผยว่า ระหว่างวันที่ 12-23 ม.ค.นี้ กระทรวงการคลังจะออกพันธบัตรออมทรัพย์พิเศษ รุ่นสุขกันเถอะเรา วงเงิน 1 แสนล้านบาท อายุ 10 ปี จ่ายดอกเบี้ยเป็นขั้นบันได อัตราดอกเบี้ยเฉลี่ย 4% ถือว่าให้ดอกเบี้ยในอัตราที่จูงใจกว่าการฝากเงินปกติ
ทั้งนี้ พันธบัตรดังกล่าวแบ่งเป็นพันธบัตรออมทรัพย์ของกระทรวงการคลัง วงเงิน 5 หมื่นล้านบาท อายุ 10 ปี จ่ายอัตราดอกเบี้ยในปีที่ 1-3 อยู่ที่ 3% ปีที่ 4-7 อยู่ที่ 4% และปีที่ 8-10 อยู่ที่ 5% ส่วนพันธบัตรอีก 5 หมื่นล้านบาท เป็นพันธบัตรออมทรัพย์ของธนาคารเพื่อการเกษตรและสหกรณ์การเกษตร (ธ.ก.ส.) มีอายุ 5 ปี อัตราดอกเบี้ยคงที่ 3.8%  โดยจะขายผ่านธนาคารทั้ง 4 แห่ง คือ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์ ส่วนพันธบัตรของ ธ.ก.ส. จะเปิดขายที่เคาน์เตอร์ของ ธ.ก.ส.ด้วย
ราคาที่ดินทั่วประเทศพุ่ง 20%
นายนริศ ชัยสูตร อธิบดีกรมธนารักษ์ กล่าวว่า จากการประเมินราคาที่ดินเบื้องต้น คาดว่าราคาประเมินที่ดินใหม่ที่จะมีผลบังคับใช้ต้นปี 2559 จะมีราคาสูงขึ้นเกือบทั้งหมด โดยเฉพาะผลจากที่รัฐบาลเตรียมประกาศเขตเศรษฐกิจพิเศษในช่วงปี 2557 ที่ผ่านมา และผลจากการเตรียมเข้าสู่ประชาคมเศรษฐกิจอาเซียน หรือเออีซี ทำให้ราคาที่ดินเฉลี่ยทั้งประเทศเพิ่มขึ้น 20% โดยเฉพาะเขตเศรษฐกิจพิเศษ เช่น แม่สอด เพิ่มขึ้นสูงกว่า 100% รวมถึงที่ดินตามแนวรถไฟฟ้าที่เกิดขึ้นใหม่จะปรับตัวสูงขึ้นอีกตามการใช้งานในเชิงพาณิชย์ ซึ่งจะส่งผลให้กรมที่ดินจัดเก็บค่าธรรมเนียมเพิ่มขึ้นอีกเท่าตัว